paragraph_text: Galić je nagrađivani, aktivni i kreativni fotograf – jedan od definitivno najzanimljivijih nezavisnih dokumentarnih fotografa-putopisaca novije generacije. Tribina o njegovim putovanjima trajala je preko dva sata i bila je vrlo intenzivna i dinamična. Jurica Galić predstavio je u najzanimljivijim crtama 11 mjesta sa svojih putovanja: Angkor Wat u Siem Reapu u Kambodži, Buenos Aires u Argentini, Nacionalni park Phong Nha-Kẻ Bàng i spilju Hang En u Vijetnamu, cestu smrti u Boliviji, kameni grad Göreme u Kapadokiji u Turskoj, kulturu Maja i Asteka u Meksiku, napušteni grad Pripjat u Ukrajini (černobilska katastrofa), pustinju Atacama u Čileu, Uskršnji otok u Čileu, sveti grad Varanasi u Indiji te Vinicuncu ili Duginu planinu u Peruu. Jurica Galić vrhunski je prezentator – ima tu jednu osobinu koja nije česta među fotografima – osim što duboko i iskreno doživljava i fotografski bilježi prizore sa svojih putovanja, on ima i dar verbaliziranja, pričanja priče u maniri istinskoga putopisca. Ne čudi zato i njegova suradnja s Meridijanima (najboljim hrvatskim časopisom za zemljopis, povijest, ekologiju i putovanja) i s National Geographicom – jednim od najboljih svjetskih časopisa. Koliko Galić znači za Meridijane, potvrdila je urednica i direktorica časopisa Petra Somek koja je osobno došla na tribinu i svim posjetiteljima podijelila primjerak u kojem je izašao veliki Galićev prilog o Ciudad de Mexicu. Istaknula je autorovo fotografsko i spisateljsko majstorstvo te njegovo promicanje svijesti o zanimljivostima i vrijednostima prirodnoga i kulturnoga okruženja.